CELEX: 31982D0878
Language: el
Date: 1982-12-21 00:00:00
Title: 82/878/EOK: Απόφαση τού Συμβουλίου τής 21ης Δεκεμβρίου 1982 γιά τήν προκαταρκτική φάση ενός κοινοτικού προγράμματος έρευνας καί ανάπτυξης στόν τομέα τών τεχνολογιών πληροφόρησης

Avis juridique important

|

31982D0878

82/878/EOK: Απόφαση τού Συμβουλίου τής 21ης Δεκεμβρίου 1982 γιά τήν προκαταρκτική φάση ενός κοινοτικού προγράμματος έρευνας καί ανάπτυξης στόν τομέα τών τεχνολογιών πληροφόρησης  

Επίσημη Εφημερίδα αριθ. L 369 της 29/12/1982 σ. 0037 - 0040

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 21ης Δεκεμβρίου 1982  για την προκαταρκτική φάση ενός κοινοτικού προγράμματος έρευνας και ανάπτυξης στον τομέα των τεχνολογιών πληροφόρησης  (82/878/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής,  τη γνώμη του Ευρωπαϊκού Κοινοβουλίου (1),  τη γνώμη της Οικονομικής και Κοινωνικής Επιτροπής (2),  Εκτιμώντας:  ότι με το ψήφισμα της 14ης Ιανουαρίου 1974 (3), το Συμβούλιο κάλεσε την Επιτροπή να προσδιορίσει κοινοτικού ενδιαφέροντος ενέργειες στον τομέα της έρευνας και τεχνολογίας·  ότι η ανάγκη αναπτύξεως επιστημονικής και τεχνικής έρευνας στο κοινοτικό επίπεδο διαπιστώθηκε από το Συμβούλιο στις 9 Νοεμβρίου 1981 και από τους αρχηγούς των κρατών και των κυβερνήσεων στις 26 και 27 Νοεμβρίου 1981·  ότι η συνολική κοινοτική στρατηγική προκύπτει από τη δημιουργία και εφαρμογή ενός γενικού προγράμματος-πλαισίου για τις κοινές επιστημονικές και τεχνικές δραστηριότητες· ότι μεταξύ των βασικών εναλλακτικών λύσεων που πρότεινε η Επιτροπή στο πρόγραμμα-πλαίσιο «βελτίωση της βιομηχανικής ανταγωνιστικότητας» δημιουργεί την ανάγκη για ειδικά μέτρα υποστηρίξεως· ότι η ανάπτυξη νέων τεχνολογιών πληροφορήσεως αποτελεί ειδικό στόχο, ιδιαίτερα επειδή πρέπει να υποστηρίξουν και να αυξήσουν την αποδοτικότητα του κοινοτικού δυναμικού σε έρευνα και καινοτομίες, που είναι βασικοί παράγοντες για την ευρωπαϊκή βιομηχανική ανταγωνιστικότητα·  ότι είναι αναγκαία η άμεση έναρξη του προκαταρκτικού σταδίου για την προετοιμασία του συνολικού προγράμματος έρευνας και ανάπτυξης στις τεχνολογίες πληροφορήσεως·  ότι, επειδή η συνθήκη για την ίδρυση της Ευρωπαϊκής Οικονομικής Κοινότητας δεν προβλέπει τις απαραίτητες εξουσίες για τον σκοπό αυτό, είναι αναγκαίο να γίνει προσφυγή στο άρθρο 235,  ΑΠΟΦΑΣΙΖΕΙ:  Άρθρο 1  Εγκρίνεται κοινοτική δραστηριότητα έρευνας και ανάπτυξης στον τομέα των τεχνολογιών πληροφορήσεως μέγιστης χρονικής διάρκειας ενός έτους, η έναρξη της οποίας τοποθετείται, το νωρίτερο, την 1η Ιανουαρίου 1983.  Η δραστηριότητα αυτή θα αποτελεί το προκαταρκτικό στάδιο ενός κοινοτικού προγράμματος έρευνας και ανάπτυξης στον τομέα αυτό.  Άρθρο 2  Η δραστηριότητα αυτή έχει σχεδιαστεί βασικά για να επιβεβαιώσει τον τρόπο καθιερώσεως, στον τομέα των τεχνολογιών πληροφορήσεως, ερευνητικής και αναπτυξιακής συνεργασίας κοινοτικού επιπέδου σε προανταγωνιστικό στάδιο, εναρμονισμένης με τα εθνικά προγράμματα.  Η δραστηριότητα θα λάβει υπόψη τις απαιτήσεις σχετικές με την ανάπτυξη προτύπων που θα ικανοποιούν τα ενδιαφέροντα της ευρωπαϊκής βιομηχανίας στον τομέα αυτό.  Η δραστηριότητα αποτελείται από 16 πειραματικά επί μέρους προγράμματα, όπως καθορίζονται στο παράρτημα. Τα επί μέρους προγράμματα θα πραγματοποιηθούν με συμβάσεις κοινής χρηματοδότησης, κατά κανόνα βάσει ελάχιστης συμμετοχής ύψους 50 % εκ μέρους των αναδόχων, ενώ το υπόλοιπο θα καλύπτεται με κοινοτική συνεισφορά. Σε ορισμένες εξαιρετικές περιπτώσεις είναι πιθανό να υπάρξει ανάγκη να μειωθεί η ελάχιστη συμμετοχή κατά 50 % εκ μέρους των αναδόχων, εν πάση όμως περιπτώσει θα απαιτείται σημαντική συμμετοχή τους.  Άρθρο 3  Στη δραστηριότητα θα μπορούν να συμμετέχουν επί ίσης βάσεως και υπό τις κατάλληλες συνθήκες όλες οι εταιρείες, συμπεριλαμβανομένων των μικρομεσαίων επιχειρήσεων, των πανεπιστημίων και άλλων οργανώσεων σε όλα τα Κράτη μέλη τα οποία διεξάγουν έρευνα και ανάπτυξη στις τεχνολογίες πληροφορήσεως στην Κοινότητα και τα οποία ενδιαφέρονται να συμμετάσχουν. Σε κάθε σύμβαση ένας τουλάχιστον συμβαλλόμενος θα πρέπει να είναι μια βιομηχανία.  Άρθρο 4  Η κοινοτική χρηματοδότηση που κρίνεται αναγκαία για την διεξαγωγή της δραστηριότητας εκτιμάται σε 11,5 εκατομμύρια ECU.  Άρθρο 5  Η Επιτροπή θα ζητήσει από εμπειρογνώμονα αξιολόγηση της εμπειρίας που αποκτήθηκε κατά τη δραστηριότητα, επιμένοντας, ιδίως, στην καθιέρωση προανταγωνιστικής ερευνητικής και αναπτυξιακής συνεργασίας σε κοινοτικό επίπεδο, εναρμονισμένης με τα εθνικά προγράμματα, και θα διαβιβάσει σχετική έκθεση στο Συμβούλιο στο τέλος της δραστηριότητας.  Έγινε στις Βρυξέλλες, στις 21 Δεκεμβρίου 1982.  Για το Συμβούλιο  Ο Πρόεδρος  O. MOELLER  (1) Γνώμη που διατυπώθηκε στις 17 Δεκεμβρίου 1982 (δεν έχει ακόμα δημοσιευθεί στην Επίσημη Εφημερίδα).  (2) Γνώμη που διατυπώθηκε στις 25 Νοεμβρίου 1982 (δεν έχει ακόμα δημοσιευθεί στην Επίσημη Εφημερίδα).  (3) ΕΕ αριθ. C 7 της 29. 1. 1974, σ. 6.   ΠΑΡΑΡΤΗΜΑ  Τα πειραματικά προγράμματα περιλαμβάνουν, στους συγκεκριμένους τομείς, τα ακόλουθα ειδικά προγράμματα έρευνας και ανάπτυξης.  Ι. ΜΙΚΡΟΗΛΕΚΤΡΟΝΙΚΗ ΠΡΟΗΓΜΕΝΗΣ ΤΕΧΝΟΛΟΓΙΑΣ  - Διασυνδέσεις προηγμένης τεχνολογίας για ολοκληρωμένα κυκλώματα ευρέος φάσματος (VLSI)  Ανάπτυξη τεχνολογίας μεταλλικών διασυνδέσεων σε πολλαπλά στρώματα που θα επιτρέψει να διασυνδεθούν μέσα στο πλακίδιο στοιχεία με ελάχιστο χαρακτηριστικό μέγεθος 1 μ σε μεγάλη πυκνότητα.  - Σχεδιασμός μέσω ηλεκτρονικών υπολογιστών υψηλού επιπέδου για διαμόρφωση και σχεδίαση διαλογικής μορφής  Ανάπτυξη νέων μέσων σχεδιασμού μέσω ηλεκτρονικών υπολογιστών υψηλού επιπέδου που απαιτούνται για την επίλυση προβλημάτων διαμόρφωσης και συνδέσεων που ενυπάρχουν στην τεχνολογία κυκλωμάτων VLSI.  ΙΙ. ΤΕΧΝΟΛΟΓΙΑ SOFTWARE  - Περιβάλλον για κοινά φορητά μέσα  Επί μέρους πρόγραμμα έρευνας και ανάπτυξης για τη διεύρυνση των προβλημάτων εφοδιασμού με μια κοινή βάση για μέσα ανάπτυξης software που θα χρησιμοποιηθεί για να ενθαρρύνει την ευρωπαϊκή συνεργασία σε θέματα έρευνας και ανάπτυξης σε τεχνολογία software. Η εργασία θα πρέπει να οδηγήσει σε περιβάλλον μέσων software και στον καθορισμό των διασυνδέσεων και των προτύπων.  - Συμβατικές προδιαγραφές και συστηματική ανάπτυξη προγραμμάτων  Επί μέρους πρόγραμμα έρευνας και ανάπτυξης για τον προσδιορισμό μιας συστηματικής προσέγγισης για την ανάπτυξη software, που βασίζεται σε συμβατικές προδιαγραφές και σε μετασχηματισμούς αναπαραστάσεων, και για την ανάπτυξη συνεπών μέσων που θα υποστηρίζουν κάθε φάση του κύκλου ζωής του software .  - Συστήματα διαχείρισης για την παραγωγή και συντήρηση software (SPMMS)  Πρόγραμμα έρευνας και ανάπτυξης για τον προσδιορισμό και την εφαρμογή ενός ολοκληρωμένου συνεπούς και αποτελεσματικού συστήματος διαχείρισης και πληροφοριών για όλες τις δραστηριότητες στον κύκλο ζωής του software. Έμφαση δίνεται στα οργανωτικά θέματα της ανάπτυξης του software, στα χαρακτηριστικά των προϊόντων του software και στην αμοιβαία εξάρτηση που υπάρχει μεταξύ επιχειρηματικών και τεχνικών αποφάσεων.  ΙΙΙ. ΕΠΕΞΕΡΓΑΣΙΑ ΠΛΗΡΟΦΟΡΙΩΝ ΠΡΟΗΓΜΕΝΗΣ ΜΟΡΦΗΣ  - Αλγόριθμοι και αρχιτεκτονική προηγμένης μορφής για επεξεργασία σημάτων  Ανάπτυξη αλγοριθμικών δομών, γλωσσών που να τις εκφράζουν και πειραματικών πρωτοτύπων για επεξεργασία σημάτων που αποσκοπούν στη δημιουργία μιας τεχνολογίας για τη διασύνδεση ανθρώπου-μηχανής, που θα αποτελέσει βασικό στοιχείο των μελλοντικών συστημάτων πληροφόρησης και θα επιτρέψει οι πληροφορίες στην είσοδο και στην έξοδο να είναι τόσο ακουστικές όσο και οπτικές.  - Σύστημα διαχείρισης για πληροφόρηση σε θέματα γνώσεων  Πρόγραμμα έρευνας και ανάπτυξης που αποσκοπεί στον προσδιορισμό και στην κατασκευή πειραματικών πρωτοτύπων συστήματος για επεξεργασία γνώσεων πρώτης γενεάς. Αυτά θα χρησιμεύσουν σαν μέσα για την ανάπτυξη τεχνολογιών επεξεργασίας γνώσεων προηγμένης μορφής.  - Σύστημα ερωτήσεων διαλογικής μορφής  Πρόγραμμα έρευνας και ανάπτυξης που αφορά τη γλώσσα διαλογικής μορφής, τις τεχνικές μεθόδους εξαγωγής συμπερασμάτων και τη βελτιστοποίηση των ερωτήσεων, και αποσκοπεί στη δημιουργία μιας τεχνολογίας για συστήματα ερωτήσεων διαλογικής μορφής που θα είναι σημαντικά ευκολότερη να χρησιμοποιηθεί από χρήστες μη ειδικευμένους στην επεξεργασία πληροφοριών.  IV. ΠΛΗΡΟΓΡΑΦΙΚΗ  - Λειτουργική ανάλυση των αναγκών γραφείου  Μεθοδική διερεύνηση που αποσκοπεί στην ταξινόμηση των δραστηριοτήτων του γραφείου ανάλογα με τη λειτουργία υψηλού επιπέδου. Η ταξινόμηση θα επιτρέψει να διαμορφωθούν οι λειτουργικές προδιαγραφές των νέων συστημάτων και οι τεχνολογίες που απαιτούνται για την πραγματοποίηση των επιλεγμένων λειτουργιών που θα αναπτυχθούν.  - Πολύμορφη διασύνδεση προς τον χρήστη στον τερματικό σταθμό του γραφείου  Πρόγραμμα έρευνας και ανάπτυξης για την ανάπτυξη των τεχνολογιών που απαιτούνται για την ενοποιημένη διαχείριση επικοινωνιών μέσω πολλαπλών μέσων και εγγράφων, που μεταφέρουν συγχρόνως το κείμενο, την εικόνα και τη φωνή. Η εργασία θα περιλαμβάνει εργονομικές θεωρήσεις για νέους τερματικούς σταθμούς που θα απαιτηθούν. Π Σύστημα για τοπικές επικοινωνίες με μεγάλο εύρος ζώνης  Πρόγραμμα έρευνας και ανάπτυξης για τον προσδιορισμό και την ανάπτυξη μέχρι το στάδιο πειραματικού πρωτοτύπου ενός συστήματος για τοπικές επικοινωνίες με μεγάλο εύρος ζώνης που θα περιλαμβάνει στοιχεία λόγου, κείμενο, γραφικές αναπαραστάσεις και video, που να είναι δυνατό να αποτελέσει τη βάση ενός ευρωπαϊκού προτύπου.  - Γραφειακή αρχειοθέτηση και αναζήτηση στοιχείων χωρίς δομή  Πρόγραμμα που θα προσδιορίζει συστήματα γραφειακής αρχειοθέτησης που θα επιτρέπουν την αναζήτηση πληροφοριών μικτής μορφής (θα χρησιμοποιείται εν μέρει το περιεχόμενο). Αναμένεται ότι τα ανωτέρω θα οδηγήσουν στον προσδιορισμό των απαιτήσεων και των λειτουργικών δυνατοτήτων που είναι κατάλληλες για προτάσεις τυποποίησης.  V. ΚΑΘΕΤΟΠΟΙΗΜΕΝΗ ΠΑΡΑΓΩΓΗ ΜΕΣΩ ΥΠΟΛΟΓΙΣΤΟΥ (FAO)  - Κανόνες σχεδίασης για συστήματα καθετοποιημένης παραγωγής μέσω υπολογιστή  Μεθοδική διερεύνηση των σχεδιαστικών κανόνων που απαιτούνται για την καθετοποίηση συστήματος διαφόρων υποσυστημάτων σε συστήματα καθετοποιημένης παραγωγής μέσω υπολογιστή. Η διερεύνηση θα περιλαμβάνει αναλυτική μελέτη συστήματος σχεδιασμού παραγωγής για αυτόματα εργοστάσια, καλύπτοντας θέματα όπως κανόνες λειτουργίας, έλεγχος παραγωγής, παραγωγικότητα και οικονομικοί συντελεστές.  - Ολοκληρωμένα ηλεκτρονικά μικροσυστήματα για αυτοματοποίηση εργοστασίου  Πρόγραμμα ανάπτυξης για το σχεδιασμό, ανάπτυξη, δοκιμή και επαλήθευση πειραματικών πρωτοτύπων σε πλακίδιο με ολοκληρωμένο σύστημα παρεμβολής σε τρείς άξονες και με συνεχή διαδρομή, σε πλακίδιο με ολοκληρωμένο σύστημα ελέγχου των αξόνων, και σε πλακίδιο για ολοκληρωμένη διασύνδεση σερβομηχανισμού. Η εργασία θα γίνει για εφαρμογές σε συστήματα ελέγχου εργαλειομηχανών και ρομπότ.  - Έλεγχος διαδικασιών και παραγωγής με βάση συστήματα απεικόνισης πραγματικού χρόνου και σαν μέσο συνεργασίας στην έρευνα και ανάπτυξη  Πρόγραμμα έρευνας και ανάπτυξης για τον προσδιορισμό αντικειμενικών εφαρμογών που περιλαμβάνουν απεικονίσεις σε δυόμισυ και τρείς διαστάσεις με τη βοήθεια της οπτικής, απτικής και θερμικής αίσθησης, και την πραγματοποίηση της ανάπτυξης του hardware και software ενός πειραματικού πρωτοτύπου, με το οποίο θα επιδεικνύονται και θα μελετώνται εφαρμογές ελέγχου που θα είναι πολύπλοκες, σε πραγματικό χρόνο, μέσω εικόνων και σχημάτων, σε πραγματικό ή προσομοιωμένο περιβάλλον παραγωγής.  VI. ΣΥΣΤΗΜΑ ΑΝΤΑΛΛΑΓΗΣ ΠΛΗΡΟΦΟΡΙΩΝ  Σύστημα για την ανταλλαγή πληροφοριών και για τη σύνδεση μηχανογραφικών εγκαταστάσεων που θα επιτρέψει την γεωγραφικά κατανεμημένη ανάπτυξη software.